Mellem fem og ti af de cirka 1000 kvoteflygtninge, som FN har udvalgt til at komme til Norge, er ifølge Politiets sikkerhedstjeneste (PST) terrorister.

PST bekræfter over for Dagbladet, at både Islamisk Stat (IS) og Nusra Fronten, der er tilknyttet terrornetværket al-Qaeda, har forsøgt at sende terrorister til Norge som flygtninge.

Efterretningstjenesten har på to ture til Mellemøsten afsløret, at næsten ti personer, som skulle til Norge, havde tilknytning til de to organisationer, skriver Dagbladet.

Udnytter situationen

De terrormistænkte var på forhånd udpeget som kandidater til at få ophold i Norge af FN's Flygtningehøjkommissariat (UNHCR).

- Desværre er der nogen, som forsøger at udnytte og misbruge flygtningeinstitutionen. Vi har afsløret flere kvoteflygtninge med tilknytning til Nusra Fronten og IS, bekræfter politioverbetjent Svein Erik Molstad over for Dagbladet.

PST ønsker ikke at sige noget om, hvordan personerne blev afsløret, eller hvilke metoder der blev brugt.